秋旅
作者：蘇轍
朝代：宋

paragraphs: 雨晴秋稼如雲屯，豆沒鷄兔禾沒人。
老農歡笑語行路，十年儉薄無今晨。
無風無雨更一月，藜羹黍飯供四鄰。
天公似許百姓足，人事未可一二論。
窮邊逃卒到處滿，燒場入室才逡巡。
縣符星火雜鞭箠，解衣乞與猶怒嗔。
我願人心似天意，愛惜老弱憐孤貧。
古來堯舜知有否，詩書到此皆空文。